Zadeva C‑417/15

Wolfgang Schmidt

proti

Christiane Schmidt

(Predlog za sprejetje predhodne odločbe,

ki ga je vložilo Landesgericht für Zivilrechtssachen Wien)

„Predhodno odločanje – Območje svobode, varnosti in pravice – Uredba (EU) št. 1215/2012 – Pristojnost in priznavanje ter izvrševanje sodnih odločb v civilnih in gospodarskih zadevah – Področje uporabe – Člen 24, točka 1, prvi odstavek – Izključna pristojnost v postopkih, katerih predmet so stvarne pravice na nepremičninah – Člen 7, točka 1(a) – Posebna pristojnost v zadevah v zvezi s pogodbenimi razmerji – Tožba za razglasitev ničnosti darilne pogodbe o nepremičnini in za izbris vknjižbe lastninske pravice iz zemljiške knjige“

Povzetek – Sodba Sodišča (drugi senat) z dne 16. novembra 2016

Pravosodno sodelovanje v civilnih zadevah–Pristojnost in izvrševanje sodnih odločb v civilnih in gospodarskih zadevah–Uredba št. 1215/2012–Posebne pristojnosti–Pristojnost v zadevah v zvezi s pogodbenimi razmerji–Obstoj povezave s tožbo na področju stvarnih pravic na nepremičninah–Pojem–Tožba za razglasitev ničnosti darilne pogodbe o nepremičnini in za izbris vknjižbe lastninske pravice iz zemljiške knjige–Vključitev

Pravosodno sodelovanje v civilnih zadevah–Pristojnost in izvrševanje sodnih odločb v civilnih in gospodarskih zadevah–Uredba št. 1215/2012–Izključne pristojnosti–Spori glede stvarnih pravic na nepremičninah–Pojem–Tožba za izbris vknjižbe lastninske pravice iz zemljiške knjige–Vključitev

(Uredba Evropskega parlamenta in Sveta št. 1215/2012, člena 7, točka 1(a), in 24, točka 1)

Pravosodno sodelovanje v civilnih zadevah–Pristojnost in izvrševanje sodnih odločb v civilnih in gospodarskih zadevah–Uredba št. 1215/2012–Izključne pristojnosti–Spori glede stvarnih pravic na nepremičninah–Pojem–Tožba za razglasitev ničnosti darilne pogodbe o nepremičnini zaradi poslovne nesposobnosti darovalca–Izključitev–Tožba, ki spada v posebno pristojnost na podlagi navedene uredbe

Pravosodno sodelovanje v civilnih zadevah–Pristojnost in izvrševanje sodnih odločb v civilnih in gospodarskih zadevah–Uredba št. 1215/2012–Področje uporabe–Tožba za razglasitev ničnosti darilne pogodbe o nepremičnini zaradi poslovne nesposobnosti darovalca in za izbris vknjižbe lastninske pravice iz zemljiške knjige–Vključitev

Tožba za razglasitev ničnosti darilne pogodbe za nepremičnino zaradi poslovne nespodobnosti darovalca in za izbris vknjižbe lastninske pravice obdarjenca iz zemljiške knjige spada na stvarno področje uporabe Uredbe št. 1215/2012 o pristojnosti in priznavanju ter izvrševanju sodnih odločb v civilnih in gospodarskih zadevah. Čeprav namreč člen 1(2)(a) te uredbe z njenega področja uporabe med drugim izključuje osebna stanja ali pravno in poslovno sposobnost fizičnih oseb, pa odločitev o poslovni sposobnosti darovalca v okviru take tožbe ni glavni predmet te tožbe, ki se nanaša na pravno veljavnost darilne pogodbe, ampak predhodno vprašanje. (Glej točke od 23 do 25.)

Določbe Uredbe št. 1215/2012 o pristojnosti in priznavanju ter izvrševanju sodnih odločb v civilnih in gospodarskih zadevah je treba razlagati tako, da tožba za razglasitev ničnosti darilne pogodbe o nepremičnini zaradi poslovne nesposobnosti darovalca ne spada na področje izključne pristojnosti države članice, v kateri je nepremičnina, določene v členu 24, točka 1, te uredbe, ampak na področje posebne pristojnosti iz člena 7, točka 1(a), navedene uredbe. Za določitev sodne pristojnosti države članice, v kateri je nepremičnina, namreč ni dovolj, da se zadeva nanaša na stvarno pravico na nepremičnini ali da je tožba povezana z nepremičnino. Tožba bi, nasprotno, morala temeljiti na stvarni in ne na osebni pravici. Tako dejstvo, da se akt, katerega ničnost se zahteva, nanaša na nepremično premoženje, nima nikakršnega vpliva na analizo njegove veljavnosti, saj nepremičninski značaj predmeta pogodbe v teh okoliščinah ni bistven. Vendar je pristojnost za zahtevek za razglasitev ničnosti darilne pogodbe za nepremičnino mogoče utemeljiti s členom 7, točka 1(a), Uredbe št. 1215/2012. V skladu s to določbo lahko namreč o zadevah v zvezi s pogodbenimi razmerji odloča sodišče kraja izpolnitve obveznosti, ki je podlaga za zahtevek, to je obveznosti, ki ustreza pogodbeni pravici, na kateri temelji tožba vlagatelja. (Glej točke 34, 36, 38, 39 in 43 ter izrek.)

Tožba za izbris lastninske pravice obdarovanca iz zemljiške knjige zaradi poslovne nesposobnosti darovalca spada v izključno pristojnost iz člena 24, točka 1, Uredbe št. 1215/2012 o pristojnosti in priznavanju ter izvrševanju sodnih odločb v civilnih in gospodarskih zadevah. Predlog za izbris namreč v takem primeru temelji na stvarni pravici – na katero se sklicuje darovalec – na zadevni nepremičnini in se nanaša na varovanje upravičenj, ki izhajajo iz stvarne pravice. (Glej točke 40, 41 in 43 ter izrek.)